בס"ד

‏כ"ה חשון, תשפ"א

‏12 נובמבר, 2020

**רישום שיחה קבוצתית על תהליך בינת אורח החיים בלביא ב- 11-11-20**

מנחים: מזל וצבי

* האסיפות והמפגשים בזום קשים לה, חסר קשר בלתי אמצעי בין החברים ושמיעה ברורה וראיה של הדוברים. התקופה קשה ולא מתאימה לתהליך משמעותי כזה.
* לא מגלה עניין אישי בשינויים, יסתדר עם כל מה שיוחלט. חושב שיש מיעוט שדוחף את לשינוי ורוב הציבור נגרר. למגבלות הקורונה יש משמעות על התהליך.
* ההפרטות האחרונות (חשמל ומזון) נתנו לה בטחון שהשינויים נעשים באופן רציני. עם זאת, חושבת שלא ניתן להתקדם בשינויים ממשיים בתקופה הזו. מציעה שבמפגשים הבאים בקבוצות קטנות הן יהיו רב גיליות יש לזה גם ערך חברתי בימי הקורונה כשאנחנו ממעטים להיפגש.
* מברכת על קיום המפגשים הקבוצתיים שיש להם בפני עצמם ערך חברתי / קהילתי בתקופה הזו המאופיינת בניתוק חברתי. מרגישה שבאווירה הקיימת חסר החוזק הקהילתי הנחוץ לשינויים מאד מהותיים. בגלל הזמן שעבר כבר לא זוכרת את הדגמים השונים של הקיבוץ השיתופי והמתחדש שהוצגו עוד לפני פרוץ הקורונה.
* שמח על הפגישה, מבין את המציאות, זורם עם המהלך.
* מצטרפת לדברי קודמי אבל חושבת שקשה כעת להתקדם. מתגעגעת לקיבוץ הישן שלי. צריך קודם להתפנות מהלחץ והדאגות של תקופת הקורונה.
* בעבר כמה פעמים היה לחץ של כמה חברים לבטל את הקיבוץ אבל תמיד הרוב החליט להישאר קיבוץ. רבים שלא קבלו את ההחלטה עזבו את לביא. המפנה התחיל עם הפרטת המזון, יש קבוצה קטנה שדוחפת אותנו שלא נהיה קיבוץ. לא ניתן לקלוט חברים חדשים שמעוניינים לחיות בקיבוץ כאשר מדברים על פירוק הקיבוץ.
* אנחנו רצים מהר מדי. הרבה אנשים בלביא לא יודעים איך זה להסתדר לבד. צריך לחשוב על התקציב שיעמוד לרשות משפחות עם ילדים. גם היום אנחנו שומעים כל הזמן שאין מספיק כסף אז מאיפה יהיה כסף למשפחות אחרי ההפרטה.
* אני רוצה כבר להיות אחרי התהליך, תקופת הימשכותו לאורך זמן לא טובה לנו. אנחנו לא שונים מאוכלוסיות אחרות, בסוף ככל הנראה נהיה קיבוץ מתחדש. לנצל כל פסק זמן שניתן להתכנס לקבלת החלטות. ובניהם להתקדם בקבוצות. תומך במודל הסקנדינבי שמתאים לקיבוץ לביא.
* רוב הציבור תומך בשינויים. הנטייה לדחות החלטות ולמשוך את הזמן אופיינית מאד ללביא וחבל שזה כך, תהליך הפרטת המזון מאז שהחל נמשך 10 שנים.
* מסכים עם כולם. המצב הכלכלי הנוכחי מגביל את היכולת שלנו לעבור שינויים.
* עליתי לארץ כדי לחיות בחברה קיבוצית. לפני כמה שנים נבחנו ואושרו ברוב גדול ערכי ליבה שעיקרם היה שימור ערכי שיתוף ושוויון. למה אנחנו צריכים היום לסטות מהם?
* יש לי הערכה רבה למי שנושא בעול היום. את דעתי על השינויים אומר בהזדמנות אחרת. אני רוצה להתייחס לדברים שלא התייחסו אליהם כאן היום: דמוגרפיה, השפעת המהפכה הטכנולוגית שתשאיר אנשים רבים ללא עבודה. אנחנו אנשי הלכה שמקורה במילה הליכה, אנחנו צריכים ללכת עם הזמן ולהתאים את אורחות החיים למציאות המשתנה.
* אנחנו זקוקים נואשות לקליטה. לא השתתף בפגישות הזום. מעדיף שהשינויים יהיו הדרגתיים.
* חשוב מאד להדגיש ולחזק את ההיבטים החברתיים ולדאוג שיהיה תקציב לפעילות התרבותית המשותפת. צריך להמשיך את התהליך תוך התחשבות בקורונה.